## Valderrama es reunix amb l’alcalde de la Pobla de Farnals dins de la ronda de contactes per a conéixer directament les necessitats dels municipis en qüestions d’emergència i seguretat

*** La Policia Local, Protecció Civil i l’elaboració de plans d’emergència són alguns dels assumptes principals
* El conseller recorda a la població la importància de seguir els canals de l’1·1·2 per a estar informats de l’estat de les alertes vigents**

El conseller d’Emergències i Interior, Juan Carlos Valderrama, s’ha reunit, este matí, amb l’alcalde de la Pobla de Farnals, Enric Palanca, dins de la ronda de contactes que està duent a terme pels municipis de la Comunitat Valenciana per a conéixer quines són les necessitats de cada un en qüestions d’emergència i de seguretat.

Valderrama ha detallat a l’alcalde de la Pobla de Farnals les subvencions que la Generalitat oferix actualment i a les quals ja pot optar, com les ajudes per valor de 607.521 euros que l’Agència Valenciana de Seguretat i Resposta a les Emergències (AVSRE) ha convocat per a finançar els gastos d’equipament i assegurances de les agrupacions i associacions de voluntariat de Protecció Civil de la Comunitat Valenciana.

La quantia màxima de cada subvenció que es concedisca serà de 7.500 euros per a equips de les agrupacions i associacions de voluntariat de Protecció Civil i de 1.200 euros per a les assegurances del personal voluntari de Protecció Civil.

A més, el conseller d’Emergències i Interior ha explicat que també hi ha convocades ajudes, per un import global màxim de 855.500 euros, per a finançar la dotació de mitjans materials destinats als municipis de fins a 75.000 habitants que disposen de cos de Policia Local.

Esta subvenció es pot sol·licitar per a l’adquisició d’emissores de la xarxa de comunicacions mòbils digitals d’emergències i seguretat (Comdes), “una ferramenta fonamental, perquè és el sistema de telecomunicacions de la Generalitat que ens ha permés, en situacions extremes, com la dana o l’apagada, estar connectats i poder emetre les ordes necessàries”, ha afirmat el conseller.

També es poden sol·licitar els gastos realitzats en l’adquisició de jupetins antibales i la compra de tauletes electròniques per a vehicles policials.

Finalment, Valderrama s’ha centrat en les ajudes per a la implantació i el manteniment de l’operativitat dels plans d’emergència municipals, a les quals la Generalitat Valenciana destina 456.304 euros.

En concret, este import es destina a l’elaboració dels plans territorials enfront d’emergències i els plans d’actuació municipal enfront dels riscos d’inundació, incendis forestals i sísmic que consten inscrits en el Registre autonòmic de plans d’autoprotecció i plans d’emergència d’àmbit local.

El titular d’Emergències i Interior ha destacat que la Generalitat vol “enfortir els cossos de la Policia Local i les agrupacions de Protecció Civil i col·laborar invertint en ferramentes, tecnologia i capacitació”, ha detallat el conseller, perquè “prioritzar la seguretat és apostar pel benestar integral dels ciutadans”.

**Situació de les alertes meteorològiques**

El conseller Valderrama ha explicat l’estat dels avisos vigents en la Comunitat Valenciana i ha explicat que “tenim un nivell groc per pluges i tempestes, amb possibilitat de graníssol, en tota la província de València, en l’interior sud i el litoral sud de Castelló, i en l’interior i el litoral nord de la província d’Alacant”.

Respecte al nivell de risc d’incendis, “estem en risc alt en determinades zones de la Comunitat Valenciana, sobretot en el nord de la província d’Alacant i en el nord i litoral de Castelló, amb possibles tempestes seques”, ha assenyalat.

En relació amb els dos incendis forestals, “els dos més rellevants que podien fer més mal potencial en la massa forestal, com l’incendi d’Artana i el de Teresa de Cofrentes, es troben actualment controlats, però no estan extingits i continuem treballant”.

“Aprofite per a donar les gràcies a tot el dispositiu de tots els consorcis provincials i dels tres ajuntaments, més els bombers forestals de la Generalitat i els tècnics de l’AVSRE, que ahir mateix van tornar, i agrair el servici prestat i la seua professionalitat, així com tot el personal que ha acompanyat el dispositiu perquè siguen autònoms”, ha concretat Valderrama.

“La nostra màxima solidaritat i màxim respecte a la Junta de Castella i Lleó i a Galícia i a Extremadura, a on, com saben, tenim un avió amfibi en cada comunitat autònoma per a ajudar a la ràpida extinció dels incendis”, ha recordat.

**Consells a la població**

El conseller d’Emergències i Interior ha destacat que, respecte a les alertes vigents, és important “que la població se subscriga i seguisca els canals d’informació de l’1·1·2 d’Emergències perquè estiguen informats en tot moment de les mesures que han d’adoptar”.

Valderrama ha detallat que, a escala municipal, “estem parlant que poden caure fins a 20 litres per metre quadrat en una hora; potser caldrà tallar algun túnel subterrani o alguna zona inundable i la gent s’ha de conscienciar d’allò més important, que és la nostra protecció”.

Fecha: 22/08/2025